Skemmd þyrla á Whakaari . EPA / MICHAEL SCHADE Lögreglan á Nýja Sjálandi býst ekki við því að nokkur sem hafi orðið eftir á eldfjallaeyjunni Whakaari , eða „ Hvítu eyju “ , hafi lifað af . Talið er að allt að 50 manns hafi verið á eyjunni þegar eldgos hófst þar í nótt . 23 var bjargað þaðan og því þykir líklegt að allt að 27 séu látnir , til viðbótar við þá fimm sem búið er að staðfesta að hafi dáið . Gosið hófst um tvöleytið í dag að nýsjálenskum tíma , eða um klukkan eitt í nótt að íslenskum tíma . Flestir , ef ekki allir , sem voru á eyjunni voru af skemmtiferðaskipinu Ovation of the Seas . Þyrlum hefur verið flogið yfir og við eyjuna en í yfirlýsingu frá lögreglunni segir að engin ummerki lífs hafi sést . Þegar birtir verður notast við dróna og annars konar eftirlitsbúnað til að kanna eyjuna . Nú er unnið að því að sannreyna hve margir voru þar í rauninni . Búið er að staðfesta að fimm hafi dáið en líkum þeirra var komið af eyjunni . Hinir átján slösuðust . New Zealand Herald segir íbúa velta vöngum yfir því af hverju ferðamönnum hafi yfir höfuð verið hleypt á Whakaari , eftir að viðbúnaðarstig vegna mögulegs eldgoss var nýverið aukið . Það var gert í kjölfar aukinnar jarðvirkni á svæðinu og aukins brennisteins í andrúmsloftinu við eyjuna . Það er þó ferðaþjónustuaðila að ákveða hvort ferðamenn megi fara í land . Jarðfræðingur sem NZH ræddi við segir eldgos af þessu tagi gerast nánast samstundis og því sé ólíklegt að ferðamenn á eyjunni hafi fengið mikinn fyrirvara og þar með tækifæri til að koma sér af Whakaari . Þegar hefur tuttugu og þremur verið bjargað af eyjunni en hinir látnu eru á meðal þeirra .